น้ำมันดิบปิดพุ่งเกือบ 4 ดอลล์ หลัง EIA ลดคาดการณ์กำลังผลิตสหรัฐฯ
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (31 ส.ค.) ทำสถิติปรับตัวขึ้นติดต่อกัน 3 วันทำการ เนื่องจากนักลงทุนคลายความวิตกกังวลเกี่ยวกับภาวะอุปทานล้นตลาด หลังจากสำนักงานสารสนเทศด้านการพลังงานของรัฐบาลสหรัฐ (EIA) ประกาศปรับลดคาดการณ์การผลิตน้ำมันของสหรัฐ 
1 ก.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนต.ค.พุ่งขึ้น 3.98 ดอลลาร์ ปิด (31 ส.ค.) ที่ 49.2 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนต.ค.เพิ่มขึ้น 4.1 ดอลลาร์ ปิดที่ 54.15 ดอลลาร์/บาร์เรล
สัญญาน้ำมันดิบ WTI ปิดพุ่งขึ้นหลังจาก EIA ปรับลดคาดการณ์การผลิตน้ำมันในช่วง 5 เดือนแรกของปีนี้ราว 40,000-130,000 บาร์เรลต่อวันในแต่ละเดือน เนื่องจาก EIA ใช้วิธีการสำรวจแบบใหม่ โดยเท็กซัสและอ่าวเม็กซิโกเป็นบริเวณที่ถูกปรับลดการผลิตมากที่สุด
นอกจากนี้ EIA ยังได้ระบุว่า การผลิตน้ำมันในเดือนมิ.ย.ลดลง 100,000 บาร์เรลต่อวัน สู่ระดับ 9.3 ล้านบาร์เรลต่อวัน ส่งผลให้การผลิตโดยรวมในช่วง 6 เดือนแรกของปีนี้อยู่ที่ระดับ 9.4 ล้านบาร์เรลต่อวัน
รายงานของ EIA บ่งชี้ว่า การผลิตน้ำมันของสหรัฐได้รับผลกระทบจากราคาน้ำมันที่ทรุดตัวลง เนื่องจากบริษัทน้ำมันมองว่าจะไม่คุ้มต่อการลงทุนใหม่ นอกจากนี้ สัญญาน้ำมันดิบยังดีดตัวขึ้น หลังจากกลุ่มประเทศผู้ส่งออกน้ำมัน (โอเปก) ได้แสดงความวิตกกังวลว่า ราคาน้ำมันที่ปรับตัวลดลงอาจจะส่งผลกระทบต่ออุตสาหกรรมพลังงาน